b'\n_START_ARTICLE_\nHaribert II.\n_START_PARAGRAPH_\nHaribert II. je bil sin frankovskega kralja Klotarja II. in njegove mlaj\xc5\xa1e \xc5\xbeene Sihilde, ki je od leta 629 do 632 vladal kot kralj Akvitanije s prestolnico v Toulouseu,  * 607/618, \xe2\x80\xa0 8. april 632, Blaye._NEWLINE_O njegovem rojstvu ni nobenega to\xc4\x8dnega podatka. Omenja se samo, da je bil \xc2\xbbnekaj let mlaj\xc5\xa1i od polbrata Dagoberta\xc2\xab. O\xc4\x8de je bil  o\xc4\x8ditno bigamist, kar v tistem \xc4\x8dasu ni bilo ni\xc4\x8d neobi\xc4\x8dajnega._NEWLINE_Ko je Klotar II. leta 629 umrl, je Haribertu zapustil Nevstrijo, ker je Dagobert I. \xc5\xbee od leta  623  vladal kot kralj Avstrazije.  Sledila so pogajanja o zapu\xc5\xa1\xc4\x8dini, na katerih je mladoletnega Hariberta zastopal  stric Brodulf, brat njegove matere in kraljice Sihilde. Dagobert je Brodulfa ubil, vendar ni posredoval, ko je Haribert prevzel oblast v skoraj neodvisni Akvitaniji. Polbrata sta o\xc4\x8ditno zgladila nesoglasja, ker je bil Haribert leta 631 krstni boter Dagobertovega sina Sigiberta. _NEWLINE_Haribertovo kraljestvo je obsegalo Toulouse, Cahors, Agen, P\xc3\xa9rigueux, in  Saintes, kateremu so bile dodane njegove posesti v Gaskonji. Haribert se je poro\xc4\x8dil z Gizelo, h\xc4\x8derko gaskonjskega vladarja Amanda. Njegova vojska je zatrla upor Baskov, dokler ni cela Novempopulanija kot Vojvodina Gaskonja pri\xc5\xa1la pod njegovo oblast. _NEWLINE_Leta 632 je Haribert v Blayu umrl.  Zelo verjetno so ga na Dagobertov ukaz umorili, ker je bil kmalu zatem umorjen tudi njegov sin Hilperik, star komaj leto ali dve.  O\xc4\x8de in sin sta pokopana v zgodnjeromanski baziliki Saint-Romain v Blayeu. Akvitanija je po njuni smrti pri\xc5\xa1la pod Dagobertovo oblast.'